Mangaung-komplot: Verdagte pleitMark Trollip, tweede van links, en Johan Prinsloo heel regs. Foto: Lani Fouché / Central Media Group Een van die verdagtes wat aangekla is van hoogverraad en sameswering om terrorismedade te pleeg, het Woensdag in die Bloemfonteinse hooggeregshof ingestem om ŉ pleitooreenkoms aan te gaan. Tydens die verhoor van Mark Trollip (48) en Johan Hendrik Prinsloo (49) het staatsaanklaer Torrie Pretorius die inligting oor die pleitooreenkoms, wat tussen die staan en Trollip aangegaan is, voorgehou. Die mans is op 16 Desember 2012 in hegtenis geneem nadat hulle glo beplan het om ANC-leiers by die party se nasionale verkiesingskonferensie in Mangaung te vermoor met ŉ bomontploffing. Volgens die klagstaat het die verdagtes ook beplan om wapens soos AK-47’s, R1’s en R4’s te bekom om die staatsgreep uit te voer. In die pleitooreenkoms het Trollip skuldig gepleit op die aanklag van sameswering om terrorismedade te pleeg op voorwaarde dat die staat die aanklag van hoogverraad teen hom terugtrek. Pretorius het gesê een van die redes dat die staat tot die pleitooreenkoms ingestem het, is omdat niemand hul lewens verloor het nie en geen skade aangerig is nie. Die beskuldigde kon ook nie enige wapens bekom om die daad uit te voer nie. Pretorius het gesê Trollip, wat die selferkende leier van die Wit Brandwag-groep is, het berou getoon en was bereidwillig om saam met die polisie te werk ná sy inhegtenisname. Sommige van die planne was onrealisties, maar die staat voel dat, indien die groep se planne suksesvol sou wees, verskeie lewens verloor sou word en dit rassespanning sou veroorsaak. Regter Mokhube Molemela het Trollip se pleitooreenkoms aanvaar. Trollip is weens die ooreenkoms tot agt jaar tronkstraf gevonnis. Prinsloo sal ook na verwagting ŉ pleitooreenkoms aangaan. Sy ooreenkoms word nog bespreek. – SAPA Lees ook: Mangaung-komplot: Verdagtes pleit dalk vandag Manguang-komplot: Verregses gaan dalk pleit Mangaung-komplot: Verdagte ongeskik verklaar vir verhoor Staat laat vaar aanklagte teen Mangaung-’regse’ Mangaung-komplot: Verdagte se brief uit tronk Mangaung-verregse glo ontoerekeningsvatbaar Mangaung: Verregse se saak weer uitgestel ‘Verregse’ Mangaung-saak uitgestel Mangaung: Verregses se saak uitgestel Wending in “regse komplot”-saak Nog ŉ man vas, in hof oor “regse komplot” Drie ‘regses’ borg geweier Verregses steeds agter tralies Video: Hier kom die “Boere-ninja” Mangaung: Verregses verskyn in die hof